แบงก์แลนด์คึกลดฐานรายย่อย รุกปล่อยขาใหญ่
“แบงก์แลนด์” ปรับโครงสร้างสินเชื่อ ลุยขยายรายใหญ่-เอสเอ็มอี ช่วยกระจายความเสี่ยง
18 มิ.ย. 2555

“แบงก์แลนด์” ปรับโครงสร้างสินเชื่อ ลุยขยายรายใหญ่-เอสเอ็มอี ช่วยกระจายความเสี่ยง 
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ เปิดเผยว่า ในปีนี้ธนาคารจะเริ่มให้ความสำคัญต่อการเติบโตของธุรกิจสินเชื่อเอสเอ็มอีและสินเชื่อขนาดใหญ่ เพื่อปรับโครงสร้างสินเชื่อให้อยู่ในระดับเหมาะสมต่อการเป็นธนาคารพาณิชย์เต็มรูปแบบ 
ทั้งนี้ จากการเร่งปล่อยสินเชื่อในภาคธุรกิจในช่วงไตรมาสแรกที่ผ่านมา ส่งผลให้ขณะนี้สัดส่วนสินเชื่อที่อยู่อาศัยซึ่งเป็นสินเชื่อหลักเดิมของธนาคารลดจาก 80% ลงมาอยู่ที่ 45% ของฐานสินเชื่อรวม
“เมื่อปรับฐานะเป็นธนาคารพาณิชย์เต็มรูปแบบ เราต้องพิสูจน์ให้เห็นถึงความแข็งแกร่งและบริการที่ครบถ้วน สัดส่วนสินเชื่อรายย่อยที่ลดลงสอดคล้องกับแผนระยะยาวของธนาคารที่ต้องการควบคุมสินเชื่อรายย่อยไว้ไม่เกิน 50% เพื่อลดการกระจุกตัวของสินเชื่อ” นางศศิธร กล่าว 
นางศศิธร กล่าวว่า จากนี้ธนาคารจะเริ่มเข้าไปมีส่วนร่วมในการให้สินเชื่อโครงการขนาดใหญ่มากขึ้น เนื่องจากมองว่าความต้องการสินเชื่อที่อยู่อาศัยนอกแนวรถไฟฟ้าเริ่มมีแนวโน้มลดลง ขณะเดียวกันเชื่อว่าในอีก 12 ปีข้างหน้า จะมีการลงทุนโครงการขนาดใหญ่ภายในประเทศหลายโครงการ 
“สินเชื่อรวมในช่วง 5 เดือนแรกของธนาคารในปีนี้เติบโตไปแล้วกว่า 10% จากเป้าทั้งปีที่ 25% โดยคาดว่าภายในสิ้นปีนี้ธนาคารจะมีสินทรัพย์เพิ่มขึ้นเป็น 1 แสนล้านบาท” นางศศิธร กล่าว